मुंबई. गर्मी शुरू होते ही महाराष्ट्र और मध्य प्रदेश समेत देश के कई राज्यों में सूखे जैसे हालात हो गए हैं। लगातार दो साल से सूखे के कारण महाराष्ट्र सरकार ने 2016-17 का आधा बजट कृषि को देने का फैसला किया है। पानी की बर्बादी को लेकर बीसीसीआई और मुंबई क्रिकेट संघ को बॉम्बे हाईकोर्ट ने कहा था कि आईपीएल के मैच ऐसी जगह कराने चाहिए, जहां सूखे की समस्या न हो। ब्रिटिश राज में पड़े थे कुल नौ सूखे...

- भारत में ब्रिटिश रूल के दौरान कुल नौ अाकाल पड़े थे।

- इनमें से सबसे पहला सूखा 1769-70 में बंगाल में पड़ा था। अनुमान के मुताबिक इस सूखे में लगभग 1 करोड़ लोगों की मौत हुई थी।

- ये तब के बंगाल की कुल जनसंख्या का लगभग एक तिहाई हिस्सा था।

- उस दौरान बंगाल में वर्तमान के पश्चिम बंगाल, बिहार, झारखंड, ओडिशा, असम और बांग्लादेश शामिल थे।

बंबई में सूखे से मरे थे चार लाख लोग...

- 1899 से 1900 तक बंबई प्रेसिडेंसी समेत दक्षिण के कई इलाकों में सूखा पड़ा था।

- एक अनुमान के मुताबिक बंबई प्रेसिडेंसी में लगभग चार लाख 62 हजार लोगों की मौत हुई थी।

- उस साल लॉर्ड कर्जन को भारत का तत्कालीन वायसराय बनाकर भेजा गया था।



सूखे के बावजूद रोक दी थी सप्लाई...

- 1943 में दूसरे वर्ल्ड वॉर के दौरान बंगाल में अब तक का सबसे भयानक सूखा माना जाता है। हालांकि ये सिर्फ कोई प्राकृतिक त्रासदी नहीं थी, बल्कि इंसान द्वारा निर्मित सूखा था।

- बंगाल का अकाल जापान के बर्मा पर कब्जा कर लेने के बाद आया था। जापानी आक्रमण को लेकर अनिश्चितता की वजह से शहरी इलाकों में जमाखोरी हो रही थी और महंगाई बढ़ती जा रही थी।

- चावल की कमी होने के कारण कीमतें आसमान छू रही थीं और जापान के आक्रमण के डर से बंगाल में नावों और बैलगाड़ियों को जब्त या नष्ट किए जाने के कारण सप्लाई बंद हो गई थी।

- भारत में ब्रिटिश सरकार ने देश के दूसरे हिस्सों से सूखा प्रभावित हिस्से तक अनाज पहुंचाने पर रोक लगा दी थी।

- कई इतिहासकार इस अकाल को 'मानवनिर्मित होलोकास्ट' भी मानते हैं। उस सूखे में तीस लाख से अधिक लोग मारे गए थे।